b'\n_START_ARTICLE_\nAnte Mo\xc4\x8dibob\n_START_PARAGRAPH_\nAnte Mo\xc4\x8dibob (Karojba, 14. listopada 1937.), hrvatski katoli\xc4\x8dki sve\xc4\x87enik, kulturni djelatnik, urednik vjerskih listova i prevoditelj. Slu\xc5\xbei se aktivno njema\xc4\x8dkim, francuskim i talijanskim jezikom.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Karojbi. U rodnoj Karojbi poha\xc4\x91ao je osnovnu \xc5\xa1kolu. U Pazinu je poha\xc4\x91ao gimnaziju. Nakon toga ide u bogosloviju u Pazinu, Zagrebu i Rimu. U Rimu se zaredio za sve\xc4\x87enika 10. listopada 1965. godine. Poslije Rima vratio se u Hrvatsku gdje je bio \xc5\xbeupnik u nekoliko \xc5\xbeupa. U pore\xc4\x8dkoj \xc5\xbeupi bio je \xc5\xbeupni vikar od 1966. do 1968., potom u pulskoj katedralnoj \xc5\xbeupi. Rujna 1971. \xc5\xbeupnik je u \xc5\xbeupi sv. Agneze u Medulinu. Odandje je upravljao i \xc5\xbeupom Pomerom sve do 1989. godine. Medulinski je \xc5\xbeupnik i danas. Kad se mons. Ivan Grah razbolio, Mo\xc4\x8dibob je upravljao i \xc5\xbeupama u Li\xc5\xbenjanu i \xc5\xa0i\xc5\xa1anu. Prvi je zlatomisnik Pore\xc4\x8dke i Pulske biskupije. Zlatna misa bila mu je preno\xc5\xa1ena streamingom na stranici medulinske \xc5\xbeupe._NEWLINE_Za Mo\xc4\x8dibobova \xc5\xbeupnikovanja u Medulinu, \xc5\xbeupi koja ima pet crkava, dvaput su popravljeni zvonici, temeljito je obnovljena crkva Svetog Petra na Barbolanu, crkva Majke Bo\xc5\xbeje na placi osposobljena je za redovitu upotrebu, a \xc5\xbeupna i Gospina crkva oboga\xc4\x87ene su umjetni\xc4\x8dkim djelima. _NEWLINE_Vi\xc5\xa1egodi\xc5\xa1nji je urednik vjerskog informativnog lista Ladonja, a i danas je urednik kalendara Istarska Danica.  Ranije je sudjelovao i u izdavanju \xc4\x8dasopisa za sve\xc4\x87enike Na\xc5\xa1e zajedni\xc5\xa1tvo\xc2\xa0: list pulskih \xc5\xbeupa / Zajednica sve\xc4\x87enika grada Pule. Vi\xc5\xa1e je godina ure\xc4\x91ivao internetsku \xc5\xbeupnu stranicu \xc5\xbeupe Medulina. Zastupljeni autor u knjizi "Kako je lijepo biti sve\xc4\x87enik\xc2\xa0: svjedo\xc4\x8danstva radosti i nade..." S njema\xc4\x8dkog na hrvatski jezik preveo je i hrvatsko izdanje priredio djelo Put u radost\xc2\xa0: \xc5\xbeivotne mudrosti iz \xc5\xbeivotne predaje (priredili Gertrude i Thomas Sartory). Nakon tragi\xc4\x8dne smrti prija\xc5\xa1njeg predsjednika Antuna Heka 2002. godine, Ante Mo\xc4\x8dibob postao je predsjednik Istarskog knji\xc5\xbeevnog dru\xc5\xa1tva "Juraj Dobrila.'